Twee beseer tydens aanval by Addo-gastehuis(Argieffoto) Twee persone is Vrydagaand beseer tydens ŉ gewapende rooftog by ŉ gastehuis op ‘n plaas buite Addo in die Oos-Kaap. Sers. Majola Nkohli, woordvoerder van die polisie, het gesê vyf gaste het omstreeks 20:35 in die braaigebied van die gastehuis gesit toe een van die gaste ŉ groep van vyf verdagtes opgemerk het. “Die rowers het klapmusse gedra en het op die grond na hulle toe gekruip. Hy het alarm gemaak en die verdagtes het skote op hulle gevuur.” Een van die gaste is in die bolyf getref. Nog een van die gaste het ŉ geringe besering opgedoen toe hy skrams teen die bobeen getref is. “Die verdagtes het ŉ skootrekenaar, ŉ beursie, ŉ handsak en ŉ selfoon gebuit voor hulle te voet van die toneel gevlug het.” Die polisie ondersoek twee sake van poging tot moord en ŉ saak van huisroof. Enigiemand met verdere inligting word versoek om Addo-polisie te kontak by 082 319 9223.